9-а танкова дивизия е сформирана през януари 1940 г. от 4-та лека дивизия. Участва в боевете в Холандия и битката за Франция, при Дюнкерк и Лион. Между септември и декември 1940 г. е разположена в Полша. През януари 1941 г. участва в кампанията на Балканите. През юли 1941 г. взема участие в нападението на Съветския съюз като част от група армии „Юг“. През октомври същата година дивизията е прехвърлена към група армии „Център“, където остава през 1942 г. В средата на 1943 г. участва в битката при Курск и последвалите защитни операции край река Днепър. В началото на 1944 г. понася тежки загуби по време на боевете в южния сектор на Източния фронт и през март оцелелите от дивизията са изтеглени във Франция. Възстановена е с добавянето на 155-а танкова бригада от резерва. През август 1944 г. участва в боевете в Нормандия. През септември участва в бойните действия в района на Аахен-Гайленкирхен. През декември 1944 г. участва в Арденската офанзива, а през януари в района на Айфел. През април 1945 г. е пленена от американските войски при Рур.